El Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada, va crear aquests òrgans col·legiats adscrits al departament competent en matèria de Salut, amb la finalitat d'establir instruments que garanteixin la coordinació i l'homogeneïtat de les estructures d'acreditació i la gestió de les institucions de formació continuada, així com els programes i les activitats de les diferents professions sanitàries.
En primer lloc, s'ha constatat la necessitat de revisar la composició del plenari del Consell que preveu l'article 2.2 en un doble sentit.
D'una banda, se n'ha d'adequar la composició a l'organització actual del Govern de la Generalitat de Catalunya, pel que fa als i a les representants dels departaments amb competències assignades en l'àmbit de la formació universitària i de la formació professional.
D'altra banda, escau incrementar la presència dels col·lectius professionals d'infermeria i de farmàcia en el Consell plenari, per tal d'equilibrar-la amb la del col·lectiu mèdic.
En segon lloc, escau corregir la disfunció advertida en el règim de constitució del plenari del Consell en relació amb aquelles professions sanitàries que a l'entrada en vigor del Decret 407/2006, de 24 d'octubre, precitat, no tenien constituït un consell tècnic de formació continuada, i que són totes les que preveu la Llei 44/2003, de 21 de novembre, d'ordenació de les professions sanitàries, excepte dels de Medicina i Farmàcia.
En efecte, entre altres funcions, correspon al Consell Català de Formació Continuada de les Professions Sanitàries proposar la constitució dels consells tècnics de formació continuada de les diferents professions sanitàries incloses en l'àmbit d'aplicació de la Llei 44/2003, de 21 de novembre, d'ordenació de les professions sanitàries.
Per a cadascuna d'aquestes professions sanitàries, s'ha de constituir un consell tècnic de formació continuada en el qual hi hauran d'estar representats els col·legis professionals i les associacions professionals i científiques de l'àmbit sanitari corresponent més representatives a Catalunya.
Per fer compatible la necessitat de constituir el plenari del Consell Català de Formació Continuada.del qual han de formar part, entre altres membres, una o un representant de cada consell tècnic de formació continuada de les professions sanitàries. i que aquest òrgan pugui proposar la constitució dels consells tècnics de formació continuada, cal establir un període transitori per tal que, mentre no es constitueixen els consells tècnics de formació continuada, els col·legis professionals o, si s'escau, les associacions professionals més representatives de les professions sanitàries no subjectes a col·legiació puguin designar els seus representants per a la seva integració en el plenari del Consell.
Els consells tècnics de formació continuada de les diferents professions sanitàries, una vegada constituïts, a proposta del Consell Català de Formació Continuada, hauran de ratificar o, si s'escau, substituir les persones membres designades per aquestes entitats per a la seva efectiva integració en el plenari del Consell.
Aquest procediment de designació transitori no és d'aplicació a la professió mèdica ni a la farmacèutica, els i les representants de les quals són designats pel Consell Tècnic de Formació Mèdica Continuada i pel Consell Tècnic de Formació Farmacèutica Continuada, respectivament, d'acord amb la disposició addicional única del Decret 407/2006, de 24 d'octubre, reconvertida en disposició addicional primera mitjançant aquest Decret.
Amb la finalitat que aquest procés, que ha de culminar amb la ratificació per part dels consells tècnics de formació continuada dels i de les membres designats per aquestes entitats per a la seva efectiva integració en el plenari del Consell Català de Formació Continuada, s'assoleixi en un període de temps raonable, s'ha considerat oportú establir un termini màxim de tres mesos, comptadors des de l'entrada en vigor d'aquest Decret, perquè el Consell Català de Formació Continuada formuli les propostes de constitució dels consells tècnics de formació continuada de les diferents professions sanitàries.
El caràcter organitzatiu d'aquesta norma i el fet que les mesures proposades no requereixen cap període d'adaptació determina que s'estableixi l'entrada en vigor d'aquest Decret l'endemà de la seva publicació.
A l'empara del que preveu l'article 39.1 en relació amb el 40.1, ambdós de la Llei 13/2008, del 5 de novembre, de la presidència de la Generalitat i del Govern, un cop dictaminat el Projecte de decret pel Consell de Treball, Econòmic i Social de Catalunya, d'acord amb el dictamen de la Comissió Jurídica Assessora, a proposta de la consellera de Salut, i, amb la deliberació prèvia del Govern,
Composició del plenari del Consell Català de Formació Continuada de les Professions Sanitàries
Es modifica l'article 2.2 del Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada, que queda redactat en els termes següents:
"2.2 El plenari del Consell té la composició següent:
"President/a: la persona titular del departament competent en matèria de salut o persona en qui delegui.
"Vicepresident/a: el director o la directora de l'Institut d'Estudis de la Salut o persona en qui delegui.
"Una persona en representació de cada consell tècnic de les professions sanitàries incloses en l'àmbit d'aplicació de la Llei 44/2003, de 21 de novembre, d'ordenació de les professions sanitàries, excepte en el cas de les de Medicina, Farmàcia i Infermeria, que tindran dos representants cadascuna.
"Una persona en representació del departament competent en matèria d'universitats.
"Una persona en representació del departament competent en matèria de formació professional.
"Dues persones en representació de l'Acadèmia de Ciències Mèdiques i de la Salut de Catalunya i Balears, una de les quals serà designada per la Societat Catalana de Farmàcia Clínica d'aquesta Acadèmia.
"Una persona en representació de l'Associació Catalana d'Infermeria.
"Actuarà com a secretari o secretària, amb veu però sense vot, un tècnic o una tècnica superior del departament competent en matèria de salut, nomenat pel seu o per la seva titular."
Renumeració de la disposició addicional única del Decret 407/2006, de 24 d'octubre
La disposició addicional única del Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada, passa a ser la disposició addicional primera.
Adaptació del règim de funcionament del Consell Tècnic de Formació Mèdica Continuada i del Consell Tècnic de Formació Farmacèutica Continuada
S'addiciona una nova disposició addicional segona al Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada, que queda redactada en els termes següents:
"El Consell Tècnic de Formació Mèdica Continuada i el Consell Tècnic de Formació Farmacèutica Continuada hauran d'adaptar el seu règim de composició, estructura i normes de funcionament, que es regulen, respectivament, a l'Ordre de 29 de desembre de 1989, modificada parcialment per l'Ordre de 27 de juliol de 1999, per la qual es crea el Consell Coordinador de la Formació Mèdica Continuada, i a l'Ordre de 9 de febrer de 2001, per la qual es crea el Consell Català de Formació Farmacèutica Continuada, al règim que pugui acordar el Consell Català de Formació Continuada de les Professions Sanitàries en aplicació de la funció que preveu l'article 1.2.c) del Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada.
L'adaptació s'haurà de fer efectiva en el termini màxim de tres mesos comptadors des de la data d'aprovació de l'acord del Consell Català de Formació Continuada de les Professions Sanitàries."
En el termini màxim de tres mesos comptadors des de l'entrada en vigor d'aquest Decret, el Consell Català de Formació Continuada de les Professions Sanitàries, en exercici de les funcions que li atribueix l'article 1.2.c) del Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada, ha d'haver formulat les propostes de constitució dels consells tècnics de formació continuada de les diferents professions sanitàries, salvant el que estableix la disposició addicional primera del Decret 407/2006, de 24 d'octubre.
En l'elaboració d'aquestes propostes es vetllarà per respectar el principi de presència equilibrada de dones i homes en la seva constitució.
Mentrestant no es constitueixin, les seves funcions seran assumides pel plenari del Consell Català de Formació Continuada de les Professions Sanitàries.
En el termini màxim de tres mesos comptadors des de l'entrada en vigor d'aquest Decret, el Consell Català de Formació Continuada de les Professions Sanitàries ha d'haver adoptat un acord pel que fa al règim de composició, estructura i normes de funcionament del Consell Tècnic de Formació Mèdica Continuada i del Consell Tècnic de Formació Farmacèutica Continuada d'acord amb el que preveu la disposició addicional segona del Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada, afegida mitjançant l'article 3 d'aquest Decret.
Fins que no es constitueixin els consells tècnics de formació continuada de les diferents professions sanitàries incloses en l'àmbit d'aplicació de la Llei 44/2003, de 21 de novembre, i als efectes que sigui possible constituir el plenari del Consell Català de Formació Continuada de les Professions Sanitàries, d'acord amb allò que preveu l'article 1 d'aquest Decret, els col·legis professionals o, si s'escau, les associacions professionals més representatives de les professions sanitàries no subjectes a col·legiació han de designar, per a la seva integració en el plenari del Consell, una persona en representació de cadascuna d'aquestes professions sanitàries, excepte en el cas d'infermeria, a la qual li corresponen dues persones representants.
Una vegada el Consell Català de Formació Continuada hagi adoptat l'acord relatiu a la proposta de constitució dels consells tècnics de formació continuada, i aquests consells s'hagin constituït, cadascun d'ells haurà d'adoptar l'acord de ratificació o, si s'escau, proposar la substitució de les persones membres designades pel col·legi professional o per l'associació professional corresponent, als efectes de designar la representació del consell tècnic en el plenari del Consell.
Aquest procediment de designació transitori no és d'aplicació a la professió mèdica ni a la farmacèutica, les persones representants de les quals en el plenari del Consell són designades pel Consell Tècnic de Formació Mèdica Continuada i pel Consell Tècnic de Formació Farmacèutica Continuada, respectivament, d'acord amb la disposició addicional primera del Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada.
Fins que no es produeixi l'adaptació que preveu la disposició addicional segona del Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada, afegida mitjançant l'article 3 d'aquest Decret, el Consell Tècnic de Formació Mèdica Continuada i el Consell Tècnic de Formació Farmacèutica Continuada continuaran regint-se, respectivament, quant els seus règims de composició, estructura i normes de funcionament, per l'Ordre de 29 de desembre de 1989, per la qual es crea el Consell coordinador de la formació mèdica continuada, modificada parcialment per l'Ordre de 27 de juliol de 1999 i per l'Ordre de 9 de febrer de 2001, per la qual es crea el Consell Català de Formació Farmacèutica Continuada.
Es deroga l'Ordre de 29 de desembre de 1989, per la qual es crea el Consell coordinador de la formació mèdica continuada, modificada parcialment per l'Ordre de 27 de juliol de 1999 i l'Ordre de 9 de febrer de 2001, per la qual es crea el Consell Català de Formació Farmacèutica Continuada.
Barcelona, 17 de febrer de 2009